L-Ispeaker tal-Kamra tad-Deputati Anġlu Farrugia oġġezzjona għall-parti mill-editorjal tal-ġurnal The Sunday Times fil-ħarġa tal-bieraħ li allega li huwa qabeż id-dmirjiet tiegħu biex mal-Prim Minsitru Joseph Muscat jassigura li l-Imħallef Lino Farrugia Sacco ma jitneħħiex mill-kariga ta’ mħallef bil-proċedura ta’ impeachment qabel jirtira bl-età. Dr Farrugia qal li din hija gidba sfaċċata u dikjarazzjoni qarrieqa. Huwa ta lil gazzetta sal-Ħadd li ġej biex bl-istess prominenza tikkoreġi dan l-editorjal. Qal li dan kien attakk dirett fuq il-Parlament u fuqu bħala Speaker. Dr Farrugia qal li jekk il-ġurnal ma jirtirax din l-allegazzjoni, is-Sedja tuża l-poteri mogħtija lilha skont il-liġi biex dan isir. Min-naħa tiegħu l-Whip tal-Gvern Carmelo Abela f’isem il-Prim Ministru ċaħad l-allegazzjoni ta’ The Sunday Times of Malta u qal li l-Prim Ministru jistenna li l-ġurnal jirtira dak li kiteb u jiċċara l-affarijiet.